GRATIS stensil vir jou en ons wys jou hoe
JY LEES NOU GRATIS stensil vir jou en ons wys jou hoe
In die nuwe tydskrif, SARIE WOON, wys ons jou die oulike voëlmotief (bl. 6) wat jy as 'n stensil op mure, papier, stoffeermateriaal en keramiekwerk kan gebruik. Laai dit hier gratis af!
Laai jou voëltjie-stensil hier af deur op die dokument onder die foto (regs) te klik. Maak dit oop of stoor dit op jou rekenaar sodat jy dit altyd weer kan gebruik.
GEBRUIK JOU STENSIL SÓ
1 vel A 4-grootte asetaat (stywe deurskynende plastiek, by kuns-en stokperdjiewinkels te koop); kunsmessie; spons of stensilkwas (ook by kunswinkels te koop); snymat; permanente pen; lakverdunner (thinners); wondergom; geskikte verf
1. Druk jou gekose ontwerp uit en vergroot of verklein dit op 'n fotostaatmasjien as die grootte nie geskik is nie. Plaas asetaat bo-oor en trek die ontwerp versigtig na. Verwyder fotostaat en sny asetaat sorgvuldig op die lyne. Verwyder die uitgesnyde deel. Maak die stensil skoon met lakverdunner.
2. Plak klein stukkies wondergom om die buiterand van die asetaat-vel en druk vas in posisie. Vou die spons in 'n ronde vorm en neem baie min verf op die spons. Dit moet byna droog wees.
3. Stip die verf liggies oor die uitgesnyde deel aan. Dit moet 'n wolkerige effek hê en nie lyk of 'n dik laag geverf is nie. Gaan so voort tot die hele uitgesnyde deel beverf is. Lig stensil versigtig op. Was jou stensil gereeld sodat 'n dik laag verf nie daarop aanpak nie.
As jou stensil nie te groot is nie, kan jy selfs met stokperdjieverf (craft verf) teen jou muur stensil-ontwerpe maak.
Jy gebruik baie min verf as jy stensil. Koop die kleinste hoeveelheid wat jy kan.
Gebruik materiaalverf as jy op lap stensil. Onthou om dit met 'n warm yster te stryk om die verf te "set" en wasbaar te maak.
Stensils maak ook mooi versierings (sien ons Kersuitgawe, vanaf 9 November te koop) wat opgehang kan word aan 'n dun toutjie, of plak dit met spieëlband teen jou muur (sien bl. 113 van SARIE WOON).